Գյուղատնտեսության նախարար Իգնատի Առաքելյանը գոհ է Խաղողագործության եւ գինեգործության հիմնադրամի աշխատանքից։ Նա կառավարության նիստի ժամանակ առաջարկեց 144 մլն․ դրամ հատկացնել այս կառույցին։ Հատկացումը սահմանված է 2017թ․ բյուջեով։ 108 մլն․ դրամը հիմնադրամն այս տարի արդեն ստացել է։ Արտասահմանյան գործուղումներ եւ տարատեսակ «պրեզենտացիաներ» կազմակերպող այս հիմնադրամի առաքելությունն ի սկզբանե հայկական գինիների շուկայի զարգացումն էր, դրանց գովազդն աշխարհի տարբեր երկրներում, ինչը կբերի արտահանման աճի։ 2015 թվականին հայ խաղողագործները լուրջ դժվարություններ ունեին արտահանման հետ կապված, եւ Հովիկ Աբրահամյանը, ստեղծելով այն, հույս ուներ խթանել ոլորտը։ Նա ոչինչ չէր խնայում հիմնադրամի աշխատողների համար, բարձր աշխատավարձեր էր նշանակել դրա ղեկավարին՝ ամսական մոտ 750 հազար դրամ։ Քանի որ մեր սնդուսափայլ վարչապետ Կարեն Կարապետյանը ցուցադրությունների սիրահար է, մեծ տեղ է տալիս արտաքին էֆեկտին, գովազդային «բումերին», հիմնադրամն այժմ էլ շարունակում է վայելել իշխանության համակրանքը։